					
Правила
 за избор на членове на Обществения съвет към Комисията за прякото участие на гражданите и взаимодействието с гражданското общество в 47-то Народно събрание
Чл.1 Настоящите правила уреждат критериите и процедурата за предлагане и избиране на представители на неправителствените организации за членове на Обществения съвет към Комисията за прякото участие на гражданите и взаимодействието с гражданското общество, наричана за краткост по-нататък „Комисията“.
Чл.2 (1) Общественият съвет е консултативен орган към Комисията, създаден съгласно чл. 22, ал. 3 от ПОДНС и чл. 19 ,20 и 21 от Вътрешните правила за работа на Комисията.
(2) Общественият съвет е форма на партньорство между Народното събрание и структурите на гражданското общество с цел засилване на прозрачността в законодателния процес и осигуряване на обществено наблюдение и контрол върху дейността на законодателния орган.
(3) Участието на представители на неправителствените организации се осъществява на доброволен принцип.
Чл.3 (1) Общественият съвет се състои от 21 члена – физически лица, представители на неправителствени организации.
 (2) Неправителствените организации могат да предлагат представители в Обществения съвет, ако отговарят на следните условия:
1. Да са регистрирани за извършване на общественополезна дейност при условията и по реда на Закона за юридическите лица с нестопанска цел и са осъществявали своята дейност не по-малко от 3 години преди датата на подаване на заявлението за участие с предмет на дейност в поне една от следните области:
· Развитие на гражданското общество;
· Правни въпроси и борба с корупцията;
· Правосъдие, вътрешна сигурност, обществен ред и отбрана;
· Икономическо развитие, иновации, финанси и туризъм;
· Социална политика и пазар на труда;
· Здравеопазване;
· Образование и наука;
· Култура;
· Физическо възпитание, спорт, младежки въпроси и политики;
· Екология и околна среда;
· Земеделие и здравословен начин на живот;
· Регионално и местно развитие;
· Транспорт и безопасност на придвижването;
· Права на хората с увреждания и хора от уязвими групи;
· Защита правата на човека и борба с дискриминацията;
· Защита правата на децата;
· Международни въпроси;
· Политики за българите в чужбина;
· Етнически въпроси и миграция;
· Дарителство и доброволчество;
· Електронно управление и информационни технологии.

2. Да имат опит в разработването, изпълнението, мониторинга или оценката на стратегии, програми, проекти и политики в посочената област.
3. Да притежават експертен капацитет.
Чл.4 (1) Комисията отправя публична покана за участие в Обществения съвет на неправителствени организации, която се публикува на официалната Интернет страница на Народното събрание в раздела на Комисията и на Информационния портал за неправителствените организации в България.
(2) Заявлението за участие и придружаващите го документи се подават в срок до 25 февруари 2022 г., включително на имейла на Комисията: 47_kpugvgo@parliament.bg или на адрес: град София, пл. “Княз Александър I“ №1, Комисия за прякото участие на гражданите и взаимодействието с гражданското общество, Народно събрание на Република България.
Чл.5 За участие в Обществения съвет към Комисията за прякото участие на гражданите и взаимодействието с гражданското общество се подават следните документи:
1. Заявление по образец /Приложение №1/; 
2. Удостоверение за актуално състояние (за НПО не пререгистрирани в Търговския регистър и регистъра на ЮЛНЦ);
3. Удостоверение от Общината по седалище на ЮЛНЦ за наличие или липса на задължения съгласно чл.87, ал.6 ДОПК, във връзка с Закона за местните данъци и такси чл.4, ал.1, чл.4, ал.3 , чл.9а, ал.1 и чл.9б;
4. Удостоверение от НАП за наличие или липса на задължения съгласно чл.87, ал.6 във връзка с чл. 162, ал.2, т.1 от ДОПК;
5. Годишните доклади за дейността по чл.40, ал.2 от ЗЮЛНЦ на неправителствените организации за 2019 и 2020 г.; (на електронен носител)
6. Копие от решението на компетентния управителен орган на юридическото лице за номиниране на съответния кандидат за член на ОС;
7. Резюме на основните инициативи на организацията през последните 3 години, както и приоритетите ѝ в областта на компетентност, за която се заявява като член.
Чл.6 (1) В срок от 7 дни след крайния срок за подаване на заявления, Комисията извършва проверка за съответствието на постъпилите документи с изискванията на чл. 3 и 5.
(2) На интернет страницата на Комисията се публикува списък по области на компетентност на организациите отговарящи на изискванията. 
(3) Комисията информира организациите, които не отговарят на изискванията, за причините, поради които не са допуснати за участие. 
[bookmark: _heading=h.gjdgxs]Чл.7 (1) Организациите, които осъществяват дейност в една и съща област на компетентност, се представляват в Обществения съвет от един представител. 
(2) В случаите когато за участие в Обществения съвет в една и съща област на компетентност са допуснати две или повече организации Комисията им изпраща покана да изберат в определен срок свой представител, който ще изразява техните интереси. 
(3) Решението за избиране на представител на неправителствените организации се удостоверява с протокол и присъствен лист. Решението за избиране на представител в Обществения съвет се приема с обикновено мнозинство. 
(4) В случай, че неправителствените организации не излъчат в определения срок представител, същият се определя от Комисията измежду всички допуснати до участие в съответната област по компетентност. Решението се приема с обикновено мнозинство.
[bookmark: _GoBack]Чл.8 Съставът на Обществения съвет се утвърждава с решение на Комисията в съответствие с чл.20, ал.3 от Вътрешните правила за работа на Комисията и се обявява публично на интернет страницата на Комисията.
Чл.9 Комисията избира Председател на Обществения съвет, след направени номинации от утвърдения състав на Обществения съвет.
Чл.10 (1) Участието на организация-член на Обществения съвет се прекратява при:
1. Подаване на писмено заявление от представляващия организацията;
2. Най-много при три поредни отсъствия от заседанията на Обществения съвет без уважителни причини;
3. При обявяване на организацията в несъстоятелност или ликвидация.

 (2) При прекратяване по ал. 1 на участието на член на Обществения съвет, неправителствените организации от съответната област на компетентност излъчват нов представител по реда на чл. 7 от правилата за избор на членове на ОС към Комисията и чл.20, ал.2 от Вътрешните правила за работа на Комисията.

Настоящите правила и критерии се приемат на основание чл.20, ал. 2 от Вътрешните правила за работа на Комисията за прякото участие на гражданите и взаимодействието с гражданското общество в 47-то Народно събрание.

